als_Latn dik_Latn sag_Latn
Kjo intervistë me ambasadorin e OSBE në Tiranë, Dan Everts, u realizuar nga gazetarja Rudina Xhunga më 2 shtator 1998, një periudhë e vështirë për Shqipërinë. Duket se marrëdhëniet midis pozitës dhe opozitës në Shqipëri vazhdojnë të jenë të njëjta, pa dialog dhe në udhëkryq. Madje praktikisht, asgjë nuk ka ndryshuar. As ndërkombëtarët.
Ishte koha kur Berisha bënte thirrje për krijimin e Ushtrisë Çlirimtare të Lirisë. Ishte koha e arrestimeve të atyre që thyenin ligjin. Ishte koha, kur Everts thoshte se opozita dhe pozita në Shqipëri mendojnë vetëm bardh e zi./dritare.net
Nga Rudina Xhunga
Ju mendoni se arrestimet e 6 ish-funksionarëve të PD, krijuan tensione në marrëdhëniet pozitë-opozitë?
Sigurisht që marrëdhëniet midis pozitës dhe opozitës nuk kanë qenë të mira më përpara, por ndërsa ne shpresonim që të krijonim pajtim midis dy palëve, i cili është sidomos i rëndësishëm për Kushtetutën, ndodhën arrestimet, të cilat acaruan jo pak situatën.
Pse, drejtësia duhet të ishte koordinuar paraprakisht me politikën, për të zgjedhur momentin e përshtatshëm për të vepruar?
Drejtësia, prokuroria duhet të jenë të pavarura nga politika dhe kjo nuk vihet në dyshim. Në qoftë se prokuroria mbledh fakte për persona mbi të cilët rëndojnë akuza të rënda, atëherë është e drejta e saj që ta ndjekë atë penalisht. Megjithatë mund të themi se prokuroria, aktualisht, ka penguar procesin e pajtimit, miratimin e Kushtetutës dhe referendumin. Nga ana tjetër kjo prokurori mund të merrte parasysh efektin negativ që mund t’i sillte procesit politik.
Nëse këto arrestime nuk bëheshin, se do krijohej një raport i kënaqshëm pozitë-opozitë, do të miratohej kushtetuta etj?
Sigurisht që do të kishte ndryshim në procesin e pajtimit të këtyre forcave. Në 31 gusht ishte menduar që të organizohej një tryezë e rrumbullakët, ku Partia Demokratike do të paraqiste të gjitha alternativat e veta lidhur me problemin e Kushtetutës. Në këtë mënyrë do të ishte arritur njëfarë bashkëpunimi, i cili u vështirësua nga arrestimet.
Tanimë mendoni se ka për të qenë e pamundur miratimi i Kushtetutës?
Arrestimet kanë të bëjnë me të kaluarën, ndërsa Kushtetuta me të ardhmen. Do të doja që politikanët shqiptarë t’i ndanin këto dhe t’i trajtonin pavarësisht nga njëra-tjetra. Kushtetuta është një fenomen shumë i rëndësishëm i demokracisë dhe duhet që të gjitha forcat politike të punojnë që ky proces të vazhdojë, të mos ketë vonesë, por të përdoren të gjitha mënyrat që procesi të vazhdojë.
Cili është opinion juaj për reagimet e ditëve të fundit të PD-së?
Partia Demokratike e ka perceptuar këtë si një hakmarrje politike. Gjëja më e rëndësishme në këto momente është që të shihet nëse ka vërtet fakte që rëndojnë mbi të arrestuarit, me qëllim që të depolitizohet procesi. Në këtë mënyrë mund të shihet nëse drejtësia me të vërtetë ka ndjekur rrugën e saj, pavarësisht nga politika.
A mendoni se kjo do ta bindë PD-në për të hequr dorë nga dhuna?
Nuk është shumë e rëndësishme nëse Partia Demokratike do t’i bindet, apo jo. Populli shqiptar duhet të besojë dhe populli shqiptar është më tepër se Partia Demokratike. Populli shqiptar, ashtu si edhe ne organizmat ndërkombëtare, jemi të interesuar të shohim cilat janë evidencat dhe faktet, nëse me të vërtetë këta persona kanë kryer krime ndaj njerëzimit dhe në qoftë se ato janë të besueshme, atëherë njerëzit mund të kenë besim në sistemin gjyqësor shqiptar.
A i keni kërkuar ju Berishës që të lerë drejtësinë të flasë?
Gjëja për të cilën ne insistojmë dhe jemi këtu është që të respektohet ligji. Sigurisht që unë ia kam thënë këtë Berishës. Nëse ka padrejtësi, ato zgjidhen vetëm në gjyq e jo në rrugë. Kjo duhet të jetë sjellja e përgjithshme në Shqipëri. Në raste dhunimesh, shkeljesh të të drejtave të njeriut, njerëzit duhet të kërkojnë zgjidhje me anë të rrugëve ligjore. Nëse kjo nuk do të jetë e kënaqshme, atëherë ata duhet t’i drejtohen gjykatës së apelit dhe nëse përsëri nuk arrihet një zgjidhje, atëherë ata duhet t’i drejtohen sistemeve gjyqësore evropiane. Ne jemi që të ndihmojmë këtë proces nëse është e nevojshme.
Si e keni vlerësuar kërkesën e Nanos për monitorim të procesit të gjyqësor?
Është shumë e rëndësishme që qeveria shqiptare e mbështet transparencën, fton organizatat dhe monitoruesit e huaj që ta vëzhgojnë procesin që ai të jetë sa më transparent.
Intervistën e plotë e gjeni në dritare.net
als_Latn als_Latn mri_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn